Turaganilewa
Chapter 1
Ni sa mate oti o Josua, sa qai yaco mera taroga na Kalou o ira na Isireli ka vaka: "O cei me liu, me lako cake ka valuti ira na Kenani?"
2 Sa tukuna o Jiova, "Me liu cake o Juta, io, Au sa solia na vanua ki na ligana."
3 Sa tukuna o Juta vei Simione na tacina, "Lako cake vata mai kei au ki na vanua sa soli vei au, me daru vala vata kei ira na kai Kenani; au na qai lako vata kei iko ki na nomu vanua." Sa lako vata kei koya o Simione.
4 Sa lako cake o Juta, ka soli ira na kai Kenani kei ira na Perisaiti o Jiova ki na ligadra; era sa vakamatea e tini na udolu na tamata mai Beseki.
5 Era sa kunei Atonai – Beseki mai Beseki ka valuti Koya; era sa vakadrukai ira na Kenani kei na Perisaiti.
6 Sa dro o Atonai – Beseki, era sa cici muri koya ka toboki koya ka musuka laivi nai dovidovi ni kakana mai na ligana kei na qaqalo ni yavana levu ruarua.
7 Sa vosa mai o Atonai – Beseki ka vaka: "E vitusagavulu na tui sa musu laivi oti na nodra taukuku levu ruarua kei na nodra i dovidovi ni kakana ruarua, era sa dau kumuna na kedra kakana ena ruku ni noqu teveli; me vaka au sa dau lewa me ra cakava, na Kalou sa sauma lesu vei au." Era sa kauti koya mai ki Jerusalemi, ka sa mate mai kea.
8 O ira na luvei Juta era sa valuti Jerusalemi, ka taura. Era sa samuta na koro ena i seleiwau ka vakama.
9 Ni oti oqo, era sa lako sobu na luvei Juta me valuti ira na kai Kenani era sa tiko ena veiulunivanua mai na ceva kei na vanua lolovira.
10 Era sa valuti talega na Kenani era sa tiko mai Epironi o (Kirijaci– Araba). Era sa vakamatei Sesai, Amani, kei Talimai.
11 Mai kea era sa valuti ira nai taukei kei Tepiri. (Na yaca Tepiri e dau kilai me o Kirijaci – Sefa e liu.)
12 Sa tukuna o Kelepi, "O koya sa valuti Kirijasi – Sefa, vua, au na solia na luvequ yalewa me watina."
13 O Ocanieli na luvei Kenasi na taci Kelepi sa gone, sa valuti Kirijaci – Sefa ka sa tauri Akesa na luvei Kelepi me watina.
14 Sa qai yaco, ni sa lako mai o Akesa vei Ocanieli, sa vakauqeti Akesa o Ocanieli me kerea vei Kelepi e dua na vanua. Ni sa lako sobu mai na nona asa sa vodoka tiko, sa taro yani o Kelepi na tamana, "Na cava o sa vinakata?"
15 Sa tukuna yani vua o Akesa, "Mo solia vei au na veivakalouvinakataki, e vaka ni o sa solia oti vei au na vanua mai na ceva, mo solia talega mai vei au e dua na mata ni wai." Sa solia vua o Kelepi na mataniwai mai cake, e ra talega.
16 O ira na gone ni Kenaiti, na momo nei Mosese, sa lako cake mai na Koro ni Veibalabala kei ira na luvei Juta ki na vanua liwa nei Juta, sa tiko ena vanua voleka ki Arada mai na ceva, era sa lako ka tikovata kei ira na tamata.
17 Sa lako cake o Juta kei Simione na tacina, e rau sa valuti ira na kai Kenani, o ira sa tiko mai Sefaci, ka ra sa vakarusai vakaca sara. Sa vakayacani kina na koro o ya me o Oma.
18 O Juta sa tauri Qasa talega kei na veivanua voleka talega, o Asekeloni, kei Ekironi kei na kedra veivanua voleka talega.
19 O Jiova sa tiko vata kei Juta, ka rau sa vakakubutaki ira na tiko ena vanua ni veiulunivanua, ia, era sa sega ga ni rawa ni ra cemuri ira na tiko ena vanua lolovira, baleta ni tiko vei ira na qiqi ni valu kaukamea.
20 Era sa soli Epironi vei Kelepi me vaka sa tukuna o Mosese, Sa vakatalai iratou tani mai keya na luvei Anaki e tolu.
21 O ira na luvei Penijamini era sa sega ni vakatalai ira tani rawa na Jepusaiti, o ira sa tiko e Jerusalemi; era sa tiko vata na Jerupasaiti kei ira na Penijamini e Jerusalemi me yacova na siga oqo.
22 Na vale talega nei Joseva era sa lako cake me valuti Peceli, ni sa tiko vata kei ira o Jiova.
23 Na vale i Joseva sa tala e so me ra vakadikeva na koro o Peceli. (Na yaca ni koro e liu o Lusa.)
24 Ni ratou sa raica na yamata e dua na tamata ni sa lako tani mai na Koro, e ratou sa tukuna vua, "Mo vakaraitaka mada vei keitou nai curucuru ki na koro, keitou na vakaraitaka vei iko na yalololoma."
25 Sa qai vakarautaka o koya nai curucuru, e ratou sa samuta na koro ena i seleiwau; ia, e ratou sa laiva na tamata kei na nona vuvale kece me lako.
26 Sa lako na tamata oqo ki na nodra vanua na Ifaiti, sa tara e dua na koro levu ka vakayacana me o Lusa.
27 O Manasa sa sega ni vakasavi ira tani na lewe ni vanua mai Beci-Siana kei na kena veikoro, se o Tanaki kei na kena veikoro se o ira na kai Dovi kei na kena veikoro, o ira sa tiko mai Ibiliemi kei na kena veikoro, o ira sa tiko mai Mekito kei na kena veikoro, ni o ira na kai Kenani era sa gu ga me tiko ena vanua.
28 Sa qai yaco oqo, ni ra sa kaukauwa mai na Isireli, era sa vakamalumalumutaki na Kenani, ia era sa sega ga ni vakasavi tani kece na Kenani mai na vanua.
29 O ira na Efiraimi era sa sega ni vakasavi ira na Kenani era sa tiko mai Kesa era sa tiko vata na Kenani kei ira na Isireli e Kesa.
30 O Sevuloni talega sa sega ni vakasevi ira sa tiko e Kitioni se o ira sa tiko mai Naaloli; o koya oqo era sa tiko ga vata kina kei ira na kai Kenani, sa vakatauci vei ira na kai Kenani me ra soli vakacavacava vei Isireli.
31 O Esa talega sa sega ni vakasavi ira kece na tiko e Ako, o ira na tiko mai Saitani, kei ira mai Alabi, Akisibi, Eleba, Apieki kei Reabi.
32 O ira na Esa, era sa tiko vata kei ira na Kenani nai taukei ni vanua, ni ra sa sega ni vakasavi ira tani rawa.
33 O Navitalai talega sa sega ni vakasavi ira tani rawa na tiko mai Beci-Anaci; era sa tiko vata ga kei ira na Kenani nai taukei ni vanua. O ira nai taukei kei Beci-Semesi kei Beci-Anaci era sa saumi vakacavacava vei ira na Isireli.
34 O ira na Amoraiti era sa biligi ira na Tani ki na veiulunivanua, ni ra sa sega ni vinakata me ra lako mai ki na nodra veibuca;
35 Era sa nakita na Amoraiti me ra tiko ena vei Ulunivanua e Eresi e Aijaloni kei Salibini; ia ni sa kaukauwa mai na ligai Joseva, era sa vakaukauwataki na moraiti me soli vakacavacava vei Isireli.
36 Na nodra yalayala na Amoraiti sa tekivu mai na vanua cecelevu o Akarabimi mai Sela ka cici cake.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn